Centrum pre kybernetickú obranu Slovenskej republiky

Centrum pre kybernetickú obranu Slovenskej republiky (CKO) je osobitnou organizačnou zložkou Vojenského spravodajstva plniacou úlohy na úseku obrany štátu v kybernetickom priestore. Ciele a ambície Slovenskej republiky na úseku obrany štátu v kybernetickom priestore sú zadefinované v dokumente Stratégia kybernetickej obrany Slovenskej republiky, ktorá bola schválená vládou Slovenskej republiky dňa 11. mája 2022. 

CKO, ktoré vzniklo dňa 1. apríla 2018 vo vzťahu k obrane štátu plní úlohy národnej autority pre kybernetickú obranu a vo vzťahu k Ministerstvu obrany Slovenskej republiky a Ozbrojeným silám Slovenskej republiky úlohy rezortnej autority pre kybernetickú bezpečnosť.

Súčasťou centra je aj jednotka pre riešenie počítačových bezpečnostných incidentov CSIRT.MIL.SK.

 História 
Jednou zo základných úloh štátu je zabezpečovať vlastnú obranu, ktorá predstavuje súhrn opatrení na zachovanie mieru, územnej celistvosti a nedotknuteľnosti hraníc. Štát túto úlohu plní aj v kybernetickom priestore, ktorý bol na samite NATO vo Varšave v roku 2016 uznaný popri zemi, vode, vzduchu a vesmírnemu priestoru za ďalšiu operačnú doménu.

V podmienkach Slovenska v čase mieru, ako aj v čase vojny zohráva kľúčovú úlohu pri zabezpečovaní obrany národného kybernetického priestoru Ministerstvo obrany Slovenskej republiky prostredníctvom Vojenského spravodajstva.

Za účelom efektívneho plnenia zabezpečenia kybernetickej obrany zo strany Vojenského spravodajstva došlo v roku 2018 k legislatívnym zmenám, ktoré mali zásadný dopad na zabezpečenie obrany národného kybernetického priestoru.

Dňom 1. apríla 2018 nadobudol účinnosť zákon č. 69/2018 Z. z. o kybernetickej bezpečnosti, ktorý komplexne upravuje oblasť kybernetickej a informačnej bezpečnosti, zavádza základné bezpečnostné požiadavky a opatrenia dôležité pre koordinovanú ochranu informačných, komunikačných a riadiacich systémov. Tento zákon zároveň vytvoril pôdu na diferencovanie oblasti kybernetickej bezpečnosti a kybernetickej obrany Slovenska prostredníctvom novelizácie príslušnej národnej legislatívy týkajúcej sa obrany štátu a činností Vojenského spravodajstva.

Z pohľadu zabezpečenia obrany kybernetického priestoru Slovenska sú dôležité najmä ustanovenia zákona č. 319/2002  Z. z. o obrane Slovenskej republiky a zákona č. 500/2022 Z. z. o Vojenskom spravodajstve.

Novelizácia zákona č. 319/2002 Z. z. o obrane Slovenskej republiky zadefinovala, že obrana štátu sa zabezpečuje aj v kybernetickom priestore prostredníctvom opatrení zameraných na riešenie závažných kybernetických bezpečnostných incidentov podľa zákona o kybernetickej bezpečnosti a obranu objektov osobitnej dôležitosti, ďalších dôležitých objektov a prvkov kritickej infraštruktúry pred kybernetickým napadnutím, ktoré v tejto oblasti vykonáva Vojenské spravodajstvo.

Zákon č. 500/2022 Z. z. o Vojenskom spravodajstve stanovuje, že Vojenské spravodajstvo získava, sústreďuje a vyhodnocuje informácie dôležité na zabezpečenie obrany, obranyschopnosti a bezpečnosti Slovenskej republiky na území Slovenska a mimo územia Slovenska zamerané okrem iného aj na škodlivé aktivity a ohrozenia v kybernetickom priestore, ak ohrozujú obranu alebo obranyschopnosť Slovenskej republiky.

Tento zákon určil, že Vojenské spravodajstvo plní úlohy na úseku obrany štátu v kybernetickom priestore a kybernetickej bezpečnosti v rozsahu ustanovenom zákonom o kybernetickej bezpečnosti prostredníctvom CKO, ktoré je osobitnou organizačnou zložkou Vojenského spravodajstva.

 Úlohy 
CKO na úseku obrany kybernetického priestoru Slovenskej republiky plní v čase mieru:

1.     úlohy národnej autority pre kybernetickú obranu v rozsahu ustanovení §7 Zákona č. 500/2022 Z. z. o Vojenskom spravodajstve.

Ide o široké spektrum úloh spravodajského a obranného charakteru. Medzi úlohy spravodajského charakteru primárne patrí získavanie, sústreďovanie, analýza a vyhodnocovanie informácii dôležitých na zabezpečenie kybernetickej obrany štátu. Informovanie dotknutých subjektov o dôležitých skutočnostiach, poskytnutie im potrebnej súčinnosti a návrh vhodných opatrení predstavuje ďalší typ úloh, ktoré sú predpokladom na zabezpečenie kybernetickej obrany štátu, ako aj kybernetickej bezpečnosti rezortnej informačnej a komunikačnej infraštruktúry.  

Medzi kľúčové úlohy obranného charakteru patrí  riadenie, koordinovanie a vykonávanie kybernetických operácií zameraných na obranu štátu. Tie sa vykonávajú prostredníctvom činnosti zameranej na podporu obrannej informačnej a komunikačnej infraštruktúry, pasívnu obranu a aktívnu obranu v kybernetickom priestore alebo prostredníctvom kybernetického priestoru.  Kompetencie CKO na úseku kybernetickej obrany sa týkajú aj medzinárodnej spolupráce, ktorá sa uskutočňuje na základe medzinárodných zmlúv, ktorými je Slovenská republika viazaná a úlohy z dohôd a záväzkov vojenskej povahy. Táto spolupráca zahŕňa aj organizovanie a participáciu na cvičeniach kybernetickej obrany.

2.     úlohy rezortnej autority pre kybernetickú bezpečnosť v rozsahu organizačného poriadku MO SR

CKO zabezpečuje kybernetickú bezpečnosť informačnej a komunikačnej infraštruktúry prevádzkovanej v podmienkach MO SR, OS SR, ako aj inštitúcií a organizácií zradených v pôsobnosti  MO SR. 

 Referencie 

 Pozri aj 
 Vojenské spravodajstvo
 CSIRT.MIL.SK

 Externé odkazy 
 www.ckosr.sk
 vs.mosr.sk

Kategória:Vojenské spravodajstvo
Kategória:Organizácie založené v 2018